钦定古今图书集成/明伦汇编/官常典/第517卷 > 乌延吾里补
## 钦定古今图书集成/明伦汇编/官常典/第517卷 > 乌延吾里补

按《金史》本传：“吾里补，曷懒路禅岭人也，徙大名路。天
会中，从其父达吉补，隶元帅右监军麾下。挞懒以事
赴阙，以达吉补自随。吾里补领其父谋克，从大军攻
沧州，方夷濠隍，城中兵来拒，吾里补以本部击却之。
王师下青州，力战有功，获马百匹以献，降获贼党甚
众。青州戍将觌吉补以莱州兵众请济于帅府，吾里”
补将十二谋克兵往救之，遂降其四营，拔其一营，得
户四千。又败贼兵五万于恩州，攻破其营，降户五万，
获牛畜万馀。将至临清县，遇敌兵三千，又败之，俘获
甚众，生擒贼首以献。帅府嘉其功，以奴婢百、牛三十
赏之。时觌吉补败于恩州之境，吾里补复以兵四千
往救之，破敌万馀。宋兵十万在单父间，总管宗室移
剌屋选步卒一万、骑兵四千往讨之，吾里补领其亲
管谋克以从，遇敌先登，力战有功。大军经略密州，吾
里补将兵二千为前锋，遇敌万人于高密，遂败其众，
追至城下，杀戮殆尽，获马牛三千馀。吾里补与孛太
欲败贼王义军十馀万于州南，是夜，贼兵数千来袭
营，吾里补以兵横击走之。后从大军攻楚、扬、通、泰等
州。天眷二年，袭其父世袭猛安，授宁远大将军。皇统
七年，益以亲管谋克。天德三年，除同知归德尹。正隆
初，为唐古部族节度使。大定二年，为保大军节度使。
是岁，改镇通远。是时，宋军十万馀入阿陇，据险要，攻
郡邑。元帅左都监合喜奏益兵，诏益兵七千，遣吾里
补与彰化军节度使宗室璋等七人偕往，以备任使。
进阶龙虎卫上将军，卒于军中。